'สมชัย'ตื้อแก้สลากฯแพง
สำนักงานสลากฯ ยังหาทางแก้ไขราคาสลากฯแพง ล่าสุดเล็งหาช่องเพิ่มส่วนลดรายย่อยใบละ 10 บาท หวังคลังเพิ่มธุรกรรมหวยบนดิน-ออนไลน์
28 พ.ย. 2557

สำนักงานสลากฯ ยังหาทางแก้ไขราคาสลากฯแพง ล่าสุดเล็งหาช่องเพิ่มส่วนลดรายย่อยใบละ 10 บาท หวังคลังเพิ่มธุรกรรมหวยบนดิน-ออนไลน์
นายสมชัย สัจจพงษ์ อธิบดีกรมศุลกากร ในฐานะประธานคณะกรรมการสลากกินแบ่งรัฐบาล เปิดเผยว่า ได้ส่งกลับร่างแก้ไข พ.ร.บ.สำนักงานสลากกินแบ่งพ.ศ. 2517 ให้ฝ่ายบริหารไปแก้ไขเพิ่มเติมอีกครั้ง ก่อนจะนำเสนอเข้าสู่การพิจารณาของบอร์ดสำนักงานสลากฯ ในเดือน ธ.ค.ก่อนที่จะเสนอต่อไปยังกระทรวงการคลัง
ทั้งนี้ ในเบื้องต้นทุกฝ่ายเห็นตรงกันว่าการแก้ไขกฎหมายจะเพิ่มให้สำนักงานสลากฯ ทำผลิตภัณฑ์ใหม่ๆ ได้ ทั้งหวยออนไลน์ หวยบนดิน หรือหวยขูด ไม่ใช่ทำได้แต่สลากกินแบ่งรัฐบาลเพียงอย่างเดียว ซึ่งจะทำให้ในตลาดมีสินค้ามากขึ้น และจะช่วยแก้ไขปัญหาสลากแพงอย่างได้ผล
สำหรับร่างแก้ไข พ.ร.บ.สำนักงานสลากฯ ดังกล่าว จะแก้ไขเงินสัดส่วนเงินนำส่งคลัง เงินรางวัล ค่าบริหารจัดการให้มีความเหมาะสมขึ้น เพื่อเพิ่มส่วนลดให้กับผู้ค้ารายย่อยได้มากขึ้น จากการหารือเบื้องต้นประเมินว่า ส่วนลดใบละ 10 บาทจากเดิมที่ผู้ค้าสลากฯ รายย่อยจะได้รับส่วนลดถึง 7% ไปได้ในราคา 74.4 บาทหรือได้รับส่วนลดใบละ 5.60 บาท ซึ่งทำให้ผู้ค้ารายย่อยอยู่ได้ และมีกำไรจากส่วนต่างที่ได้รับ และสามารถขายสลากฯ ที่ราคาเท่าเดิมใบละ 80 บาท
"การแก้ไขปัญหาราคาสลากฯ ขายแพงเกินราคา อาจจะต้องไม่ปรับราคาสลากฯ เพิ่มขึ้น แต่สำนักงานสลากฯสามารถเพิ่มส่วนลดให้กับรายย่อยได้มากขึ้น และสามารถมีระบบส่งสลากให้กับผู้ค้ารายย่อย โดยไม่ต้องผ่านพ่อค้าคนกลาง ซึ่งเป็นปัญหาทำให้สลากฯ ราคาแพง"
นายสมชัย กล่าวว่า ขณะนี้ได้เดินสายหารือผู้เกี่ยวข้องกับการขายสลากฯ เพื่อหามาตรการแก้ปัญหาสลากฯ ราคาแพง หากทุกฝ่ายเห็นด้วยก็จะสามารถประกาศมาตรการที่คิดไว้ได้ในไม่ช้า แต่หากผู้ที่เกี่ยวข้องทุกฝ่ายไม่เห็นด้วยก็จะทำให้การดำเนินการไม่สำเร็จ
อย่างไรก็ตาม ที่ผ่านมาได้หารือกับพล.ต.ฉลองรัฐ นาคอาทิตย์ ผู้อำนวยการสำนักงานสลากฯ แล้ว โดยได้กำชับให้ดำเนินการยึดโควตากับผู้ที่ได้สลากและนำไปขายต่อ ไม่ได้เป็นผู้ขายเอง เพราะในการจัดสรรโควตาให้ที่ผ่านมีเงื่อนไขชัดเจนว่าต้องเป็นผู้ขายเอง มีที่ขายที่แน่นอน ซึ่งการไปขายให้ผู้ค้ารายย่อยอีกทีก็ถือว่าเป็นการทำผิดเงื่อนไข
รายงานข่าวจากกระทรวงการคลังเปิดเผยว่า การแก้ไขกฎหมายสำนักงานสลากฯ ใหม่ อาจจะต้องปรับลดสัดส่วนรายได้ที่จะนำส่งเข้ารัฐ เพื่อนำไปจัดสรรดูแลสังคมมากขึ้น เพื่อเป็นการลดภาระงบประมาณที่จัดสรรในแต่ละปี และเพิ่มส่วนต่างให้กับผู้ค้ารายย่อย ที่จะช่วยจูงใจไม่ให้ผู้ค้ารายย่อยที่มีโควตา นำสลากฯ ไปขายต่อเหมือนกับที่ผ่านมา
แหล่งข่าวจากทำเนียบรัฐบาล เปิดเผยว่า เมื่อวันที่ 21 พ.ย.ที่ผ่านมา นายอำพนกิตติอำพน เลขาธิการคณะรัฐมนตรี ได้ส่งหนังสือเวียนไปยังหน่วยงานที่เกี่ยวข้อง กำชับให้กระทรวงการคลังและสำนักงานสลากฯ แก้ไขปัญหาการขายสลากเกินราคา ตามนโยบายของนายกรัฐมนตรี โดยเฉพาะในพื้นที่ต่างจังหวัด โดยเสนอว่าการแก้ไขอาจใช้วิธีการจัดจำหน่ายในรูปแบบสหกรณ์ เป็นต้น